সাক্ষাৎ মৃত্যুর মুখ থেকে ফিরে এসে তিনি বললেন, ‘‘আমার দ্বিতীয় জন্ম হল!’’
শহরে এসে সংবাদমাধ্যমকে এই কথাই বললেন বাংলার এভারেস্ট জয়ী পর্বতারোহী সুনীতা হাজরা। ফ্রস্ট বাইটে আক্রান্ত সুনীতা আজ বিকেলে কলকাতায় ফিরেছেন। তাঁকে স্বাগত জানানোর জন্য বিমানবন্দরে হাজির ছিল ছেলে আর্য। এছাড়াও ছিলেন রাজ্যের ক্রীড়ামন্ত্রী অরূপ বিশ্বাস এবং প্রতিমন্ত্রী লক্ষ্মীরতন শুক্ল।
আজ রাতেই সুনীতাকে ডানলপের একটি হাসপাতালে ভর্তি করানো হয়েছে বলে জানিয়েছেন তাঁর স্বামী সুদেব হাজরা। সুদেব বলেন, ‘‘আমার স্ত্রীয়ের ২১ তারিখ সামিট করতে খুব দেরি হয়ে গিয়েছিল। তবে সামিট করেই ও নীচে নামতে শুরু করে। ক্যাম্প-ফোর-এ পৌঁছেছিল অনেক রাতে। ওখানে ঘণ্টা দু’য়েক থাকার পরেই ওঁকে ফের নীচে নামতে হয়েছিল।’’ টেলিভিশন চ্যানেলকে দেওয়া সাক্ষাৎকারে সুনীতা জানিয়েছেন, সামিট করে ফেরার সময় লেসলি নামে এক ব্রিটিশ অভিযাত্রী তাঁকে অর্ধচৈতন্য অবস্থায় দেখেন। লেসলিই তাঁকে অক্সিজেন দিয়েছিলেন। 
সুনীতা জানিয়েছেন, গত ২১ মে রাত ৩টের সময়ই একজন শেরপাকে সঙ্গে নিয়ে অন্ধকারে ক্যাম্প-ফোর থেকে ক্যাম্প-থ্রি’য়ের উদ্দেশ্যে রওনা হতে হয়েছিল। তখনই তাঁর হাতে ফ্রস বাইট হয়ে গিয়েছিল বলে জানিয়েছেন তিনি।
বাড়ি ফিরলেও আপতত স্ত্রীয়ের হাতের অবস্থা নিয়ে উদ্বেগে রয়েছেন সুদেব। তিনি বলেন, ‘‘এখনও বুঝতে পারছি না ওঁর হাতের আঙুল কাটতে হবে কি না।’’ সুদেব জানিয়েছেন, সুনীতার দুই হাতেই ফ্রস্ট বাইট হয়েছে। ডান হাতের আঙুল বেশি ফুলে থাকলেও কাঠমান্ডুর চিকিৎসকেরা বাঁ হাতের আঙুল নিয়ে বেশি চিন্তিত ছিলেন।
ক্রীড়ামন্ত্রীর তরফে অবশ্য সুনীতার চিকিৎসার জন্য সব রকম সাহায্যের প্রতিশ্রুতি দেওয়া হয়েছে। তিনি আজ বলেন, ‘‘রাজ্য সরকার সুনীতার চিকিৎসার ক্ষেত্রে সমস্ত সহযোগিতা করবে। আমরা ওঁর খেয়াল রাখব।’’ 
নবান্ন সূত্রের খবর, আগামী বছর থেকে মাউন্ট এভারেস্টে অভিযানে যাওয়ার ব্যাপারে কিছু নতুন নিয়মকানুনের কথা চিন্তাভাবনা করছে রাজ্য সরকার।